«Յուրա Մովսիսյանի հետ շփվում ենք անգլերենի, ռուսերենի և հայերենի խառնուրդով». Արաս Օզբիլիսի ամենաուշագրավ մտքերը - VNews
Ուրբաթ, 13 Հոկտեմբերի, 2017 | Ֆուտբոլ » «Յուրա Մովսիսյանի հետ շփվում ենք անգլերենի, ռուսերենի և հայերենի խառնուրդով». Արաս Օզբիլիսի ամենաուշագրավ մտքերը
«Յուրա Մովսիսյանի հետ շփվում ենք անգլերենի, ռուսերենի և հայերենի խառնուրդով». Արաս Օզբիլիսի ամենաուշագրավ մտքերը
Արաս Օզբիլիսը հայ երկրպագուների շրջանում ամենասիրված ֆուտբոլիստներից մեկն է: Ճիշտ է, տաղանդաշատ խաղացողը վերջին շրջանում ունի խաղային պրակտիկայի խնդիր իր ակումբում, ինչի պատճառով չի մասնակցել Հայաստանի հավաքականի հոկտեմբերյան հավաքին:
Օզբիլիսը համարվում էր հոլանդական ֆուտբոլի ամենահեռանկարային խաղացողներից մեկը: Նա, ելույթ ունենալով Ամստերդամի «Այաքսի» կազմում, 2011թ.-ին ստիպված էր ընտրություն կատարել Հոլանդիայի և Հայաստանի հավաքականների միջև: Ի վերջո, ընտրությունը կանգ է առել իր պատմական հայրենիքի ընտրանու վրա: Օզբիլիսը Հայաստանի հավաքականի մարզաշապիկով մինչ օրս խաղադաշտ է դուրս եկել 32 անգամ և դարձել 5 գոլի հեղինակ:
27-ամյա ֆուտբոլիստի ակումբային կարիերան շատ խոստումնալից էր սկսվել: «Այաքսում» լավ տպավորություն էր թողնում, նույնիսկ Եվրոպա լիգայում «Օլդ Թրաֆորդում» գրավել էր «Մանչեսթեր Յունայթեդի» դարպասը: Այնուհետև որոշել էր կարիերան շարունակել Ռուսաստանում՝ պաշտպանելով նախ «Կուբանի», ապա՝ Մոսկվայի «Սպարտակի» գույները՝ Յուրա Մովսիսյանի հետ միասին: Օզբիլիսը «Բեշիքտաշում» ելույթները սկսել է «Ռայո Վալյեկանոյում» կես մրցաշրջան վարձավճարով անցկացնելուց հետո:
Օզբիլիսը միշտ աչքի է ընկել իր նրբագեղ խաղով, գեղեցիկ գոլերով և բարձրակարգ տեխնիկայով: Հենց այդպիսին է նա տպավորված երկրպագուների հիշողություններում: Մնում է, որ Արասը վերադառնա իր նախկին խաղամակարդակին:
Ձեր ուշադրությանն ենք ներկայացնում Օզբիլիսի՝ իր հարցազրույցներում հնչեցրած ամենաուշագրավ և հետաքրքիր մտքերը: Օգտագործվել են հատվածներ մամուլի ասուլիսներից, VMag ամսագրին, Championat.com, Gazeta.ru, «Советский спорт», «ИТАР ТАСС», «СПОРТ-ЭКСПРЕСС», News.am պարբերականներին տված հարցազրույցներից:
«Իմ նախնիները ծնվել ու ապրել են Արևմտյան Հայաստանի Տիգրանակերտ քաղաքում: Հետո տեղափոխվեցինք Ստամբուլ, որտեղ էլ ես ծնվեցի»:
«Իմ նախապապը Օսմանյան Կայսրությունում վերապրել է հայոց ցեղասպանությունը, բայց որպեսզի չմոռանա մայրենի լեզուն, խոսել է ինքն իր հետ: Այս մասին հայրս պատմել է ընտանեկան մեծ տոնի ժամանակ, երբ ես ժամանել էի Հայաստան»:
«Հայրս սկսել է աշխատել 10 տարեկանից: Նա նույնիսկ դպրոցը չի ավարտել, հնարավորություն չի եղել: Մարդիկ հենց այնպես չեն հեռանում այլ երկիր: Պետք է ծանրակշիռ պատճառ լինի: Մենք հեռացանք Ստամբուլից, երբ ընտանիքում երկու փոքր երեխա կար»:
«Ես մեծացել եմ փողոցային ֆուտբոլով: Այն ժամանակ տղաները չունեին այփադեր, այֆոններ և ինտերնետ, փոխարենը փողոցում առավոտից երեկո ֆուտբոլ էինք խաղում»:
«Ես վարժ խոսում եմ թուրքերեն: Հայրս էլ է խոսում: Մայրս հայերեն գիտե, նա ավարտել է Ստամբուլի հայկական դպրոցը»:
«Ֆուտբոլ պարապել եմ 4-5 տարեկանից: Մարզվում էի Հոլանդիայի սիրողական ակումբներից մեկում: Երկու տարի հետո հայրս ինձ ներգրավեց «Տաղանդների օր» միջոցառմանը: 800 երեխաներից ընտրվեցին 18-ը: Ես այդ շարքում էի և 8 տարեկանից «Այաքսում» եմ»:
«Ես աճել եմ «Այաքսում», հետևաբար միշտ երազել եմ կրել այդ ակումբի կարմիր-սպիտակ մարզաշապիկը»:
«Երբ փոքր էի, ծնողներիս հետ կիրակի օրերին գնում էինք Ամստերդամի հայկական եկեղեցի, ուր նաև հայերեն դասեր էին անցկացնում: Սակայն մենք Ամստերդամից հեռու էինք ապրում, և ես չէի կարող հաճախել այդ դասերին»:
«Մանկության տարիներին ինձ դուր էր գալիս Զիդանի, Ֆիգուի և Ռոնալդոյի ժամանակների «Ռեալը»: Նրանք իմ սերնդակիցների կուռքերն էին»:
«Իմ մանկության կուռքը եղել է Դիեգո Մարադոնան: Հայրս ինձ ցույց էր տալիս նրա մասնակցությամբ հանդիպումները: Պարզապես ապշեցուցիչ էր»:
««Այաքսում» ամենալավ խաղն այն էր, երբ «Օլդ Թրաֆորդում» հաղթեցինք «Մանչեսթեր Յունայթեդին»: Տրիբունաներում 75 հազար հանդիսական կար: Այդ ժամանակ դարձա գոլի և արդյունավետ փոխանցման հեղինակ»:
«Էդգար Մանուչարյանը մեծագույն տաղանդ է, ես դա տեսել եմ դեռ «Այաքսում»: Տեխնիկապես հագեցած, խելացի: Երբ Էդգարը վազում է՝ կարծես ջրի վրայով սահի: Նրան խանգարեցին վնասվածքները»:
««Այաքս» – «Ֆեյենորդ» հանդիպումը կլասիկա է, ինչպես «Սպարտակ» – ԲԿՄԱ դիմակայությունը»:
«Ես սիրահարված եմ «Այաքսին»»:
«Ես համեստ մարդ եմ, բայց խաղադաշտում այդ համեստությունը կորչում է»:
«Ինչից կարող եմ բորբոքվե՞լ. եթե մրցավարն իմ հանդեպ խախտում թույլ տալու համար չսուլի»:
«Իմ հարվածն Աստվածային շնորհ է»:
«Պատանեկան տարիքում ես շատ երկար ժամանակ հղկում էի տուգանայինից իմ հարվածները, չնայած այն ժամանակ գնդակը հաճախ դիպչում էր պատին: Ժամանակի ընթացքում այդ գործոնում բարելավեցի»:
«Պետք է կենտրոնանալ միայն առաջիկա խաղում հաղթելու վրա, այլ ոչ թե վերջնական նպատակի. միայն այդպես կարելի է հասնել վերջնական նպատակին»:
«Ես կարող եմ հանդես գալ թե՛ ձախ, թե՛ աջ եզրում, բայց խաղադաշտում ինձ ամենաշատը դուր է գալիս «ազատ նկարչի» դերը»:
«Յուրա Մովսիսյանն իմ ավագ եղբայրն է: Մարկոս Պիզելին էլ ինձ շատ օգնեց, երբ նոր էի տեղափոխվել «Կուբան»»:
«Յուրա Մովսիսյանի հետ շփվում ենք անգլերենի, ռուսերենի և հայերենի խառնուրդով»:
«Երբ Յուրայի հետ մեքենայով գնում էինք մարզման, ղեկին նա էր նստում: Ինչո՞ւ. Յուրան գիտեր՝ ինչպես շրջանցել խցանումները»:
«Սիրածս ֆիլմը «Գլադիադորն» է, դերասանը՝ Մարկ Ուոլբերգը, դերասանուհին՝ Ջենիֆեր Լոպեսը»:
«Սիրածս գիրքն «Աստավածաշունչն» է, թեև պետք է նշեմ, որ, առհասարակ, այդքան էլ չեմ սիրում կարդալ»:
«Սիրում եմ բոլոր այն ուտեստները, որոնք պատրաստում է մայրս»:
«Մյուս մարզաձևերից նախընտրում եմ թենիս դիտել»:
«Եվրոպական լիգաներից ինձ ամենից շատ դուր են գալիս Անգլիայի Պրեմիեր լիգան և Իսպանիայի Լա Լիգան»:
«Ես նրանցից եմ, ովքեր չեն հոգնում «Բարսելոնայի» կատարմամբ ֆուտբոլ նայելուց և դրանից հաճույք ստանալուց: Ինձ համար ձանձրալի չէ նայել մի թիմի խաղը, որն անընդհատ հաղթում է»:
«Երբ ինձ զանգահարեցին և հայտնեցին «Կուբանի» առաջարկի մասին, առաջին քայլս համացանց մտնելն էր և որոնելը, թե որտեղ է Կրասնոդար քաղաքը»:
«Մոսկվայի «Սպարտակը» Ռուսաստանի առաջնության լավագույն թիմն է»:
«Ֆուտբոլիստի համար նույնիսկ մինուս 5 աստիճանի պայմաններում խաղալը չպետք է խնդիր լինի»:
«Ես գիտեի, որ «Մանչեսթեր Յունայթեդի» գործակալները եկել էին իմ խաղը դիտելու, բայց, կարծում եմ, այս հանդիպումից հետո ես այլևս չեմ հետաքրքրի նրանց: Սա իմ՝ վերջին տարիների ամենավատ խաղն էր («Սպարտակ» – «Կռիլյա Սովետով» խաղից հետո, 2014թ.):
«Ինչու խաղաժամանակ չէի ստանում «Սպարտակո՞ւմ». գլխավոր մարզիչ Մուրատ Յակինի օրոք թիմում տարօրինակ բաներ էին կատարվում: Նա ինձ չէր հավատում և խաղադաշտ չէր մտցնում: Գուցե խնդիրն այն էր, որ ես հայ եմ, իսկ նա՝ թուրք»:
«Տեղափոխվեցի «Բեշիքտաշ», քանի որ այլևս չէի խաղում «Սպարտակում», իսկ ֆուտբոլիստները ցանկանում են ֆուտբոլ խաղալ»:
«Ճիշտ է, ես հայ եմ, բայց չեմ կարծում՝ «Բեշիքտաշ» տեղափոխությունը խնդիր է: Ֆուտբոլը քաղաքականություն չէ, իսկ ես պրոֆեսիոնալ եմ և իմ գործն եմ անում»:
«Դմիտրի Սելյուկը հիմար է, եթե այդպիսի բան է ասել (գործակալը նշել էր, թե Օզբիլիսը ժամանակին Հայաստանի հավաքականն է ընտրել, քանի որ ՀՖՖ-ն նրան բնակարան է նվիրել և գումար տրամադրել):
«Եթե ինձ համար գումարն առաջնահերթ լիներ, ես կընտրեի Հոլանդիայի ազգային հավաքականը, քանի որ բոլոր գիտեն՝ ֆուտբոլիստի արժեքն այնտեղ շատ բարձր է՝ համեմատած Հայաստանի հետ»:
«Ինձ Հայաստանի հավաքականում հանդես գալ առաջին անգամ առաջարկվել է 2010թ.-ին՝ «Այաքս» – «Սպարտակ» հանդիպումից հետո: Առաջարկություն արել է իմ գործակալը՝ Վալերի Հովհաննիսյանը: Դրանից հետո նա ևս 6 անգամ ժամանել է Ամստերդամ՝ այդ մասին բանակցելու համար»:
«Ես չէի կողմնորոշվում, անհրաժեշտ էր ամեն ինչ ծանրութեթև անել՝ ճիշտ որոշում կայացնելու համար: Իմ մարզիչ Ռոնալդ դե Բուրը միշտ ասում էր, որ պետք է սպասեմ և շանս կստանամ խաղալու Հոլանդիայի հավաքականում»:
«Ինձ հրավիրել էին Հոլանդիայի Մ-21 հավաքական: Բայց նույն ժամանակահատվածում մենք «Այաքսի» հետ մարզական հավաքի էինք մեկնում ԱՄՆ: Եվ ես որոշեցի հավաքական չգնալ: Սրտիս լսելով՝ հասկացա, որ ուզում եմ Հայաստանի համար խաղալ: Չեմ ափսոսում իմ ընտրության համար»:
«Հայաստանի հավաքականում ամենահիշարժան խաղը Կոպենհագենում Դանիայի ընտրանու նկատմամբ 4-0 հաշվով հաղթանակն էր»:
«Իմ կի­նն Ար­տա­շա­տից է: Ն­րա ըն­տա­նի­քը ­Հա­յաս­տա­նից է ե­ղել, հի­մա այս­տեղ են ապ­րում նրա տա­տը և ­հո­րա­քույ­րը: Ես նրան ­Հո­լան­դիա­յում եմ հան­դի­պել ու հի­մա նրա շնոր­հիվ բա­վա­կա­նին լավ հա­յե­րեն գի­տեմ, շատ լավ հաս­կա­նում եմ»:
«Ակումբն աշխատանք է, հավաքականը՝ պարտք»:
«Երբ ծնողներս եկան Հայաստան, շատ սիրեցին երկիրը: Չէին ցանկանում վերադառնալ (ծիծաղում է)»:
«Իմ երազանքն իրականացել է, քանի որ խաղացել եմ Հայաստանի ազգային հավաքականում»:
«Ես սիրում եմ հայ երկրպագուներին և շատ ուրախ եմ, որ միշտ աջակցում են ինձ»:
Ռոնալդ դե Բուր
Ֆուտբոլ 30 Մայիսի, 23:46
Ֆուտբոլ 30 Մայիսի, 13:33
Ֆուտբոլ 29 Մայիսի, 12:49